Predkladacia správa

Návrh nariadenia vlády Slovenskej republiky, ktorým sa ustanovujú podrobnosti o zverejňovaní zmlúv v Centrálnom registri zmlúv a náležitosti informácie o uzatvorení zmluvy (ďalej len „návrh nariadenia vlády“) predkladá na rokovanie vlády Slovenskej republiky Viktor Nižňanský, vedúci Úradu vlády Slovenskej republiky na základe § 5a ods. 15 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 382/2011 Z. z. (ďalej len „zákon“). 
 
Cieľom návrhu nariadenia vlády je ustanoviť podrobnosti o zverejňovaní povinne zverejňovanej zmluvy podľa § 5a zákona v Centrálnom registri zmlúv a náležitosti informácie o uzatvorení zmluvy podľa § 5a ods. 3 zákona.
 
Zverejňovanie zmlúv v Centrálnom registri zmlúv je účinným prostriedkom kontroly a transparentnosti nakladania s verejnými finančnými prostriedkami. Zákon, ktorý nadobúda účinnosť 1. januára 2012, precizuje a dopĺňa viaceré ustanovenia § 5a zákona týkajúce sa povinne zverejňovanej zmluvy. Predložený návrh nariadenia vlády, ktorý sa vydáva na základe splnomocňovacieho ustanovenia zákona,  je tak reakciou na tieto zmeny. 
 
Návrh  nariadenia vlády bol predmetom skráteného medzirezortného pripomienkového konania (10 pracovných dní). Vznesené pripomienky sú uvedené vo vyhodnotení pripomienkového konania a na rokovanie vlády Slovenskej republiky sa predkladá bez rozporov. 
 
Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.
 
Návrh nariadenia vlády nemá dopad na štátny rozpočet verejnej správy. Návrh nariadenia vlády nemá vplyv na životné prostredie, na podnikateľské prostredie, na informatizáciu spoločnosti ani sociálny vplyv.